ए क्हानी सुनाइयै गुणाढ्च काणभूति गी आखन लगा जे ए तमाशें गी दिखदा-दिखदा उऊं राजा सातवाहनै दे मैहलें च दाखल होआ। राजा दे आले-दुआले शर्ववर्म ते बाको मंत्री बैठे दे हे। राजा ने बड़े आदरै कन्ने मिगी आसनै पर बठाया। में राजा गी शीरवाद दित्ता। मंत्रिएं राजा सातवाहन अग्गें मेरी बड़ी परशैंसा कीती ते आखन लगे-महाराज इंदा नां गुणढ्च ऐ ते ए सारे शास्त्रें दे जानने आले महापंडत न। मेरी तरीफ सुनियै राजा नै मिगी अपना मंत्री बनाई लेया। मंत्री दी कुरसी पर बेइयै अऊं बड़े नन्दै कन्ने प्रतिष्ठान दे नग्गरै च राजकार्य करदा रौहन लगा। में ब्याह बी करी लेया। इक रोज में गोदावरी नदी दे कंडै सैल करै करदा हा। उत्थें मिगी इक बड़ा सुन्दर बाग नजरी आया। में अंदर जाइयै बागवानै कोला पता कीता जे ए बाग कुन्न बनोआया हा। ओ बोलेआ जे इयै सोआल में अपने बड्डे बडेरें कोला पुच्छेया हा। उनें मिगी दस्सेया जे मता चिर होआ इस्सै थां जित्थें हून बाग ऐ कोई मौनी ब्राह्मण आइयै ठैहरेआ हा। आखदे न उस्सै ब्राह्मणौ ने ए बाग बनोआया ते इदे अंदर देवी दे मंदरै दी निर्माणा करवाया। इस बागै च विद्वान ब्राह्मण किट्ठे होइयै धार्मक चर्चा करदे हे। इक्क दिन उनें मौनी ब्राह्मणों कोला उदी जीवन-कथा सुनने दी इच्छेया प्रगट कीती। मौनी नै अपनी राम क्हानी इयां सनाईः